Hengitystieinfektiotapaukset keskitetään Ilmajoelle - Kurikka - lehti
Osastonhoitaja Pirkko Perämäki ja kliininen ylilääkäri Katja Issakoff-Talala toivovat, että asiakkaat soittaisivat jo ennen tuloaan, että hoitotarve pystytään arvioimaan ja voidaan määrittää, mihin pitää lähteä. Sisään Ilmajoen terveyskeskukseen pääsee nyt vain ovikelloa soittamalla. Kaikki potilaat toki hoidetaan edelleen.
JIK toteuttaa pandemiasuunnitelmaansa
Keskiviikosta 1.4. alkaen kaikki JIK-alueen hengitystieinfektiopotilaat on hoidettu Ilmajoen terveyskeskuksessa. Kurikan terveyskeskus ja Jalasjärven terveysasema palvelevat muita potilaita, joskin ei-akuutteja tapauksia pyritään siirtämään tulevaisuuteen. Järjestelystä on sovittu jo aiemmin kuntayhtymän pandemiasuunnitelmaa laadittaessa. Lakisääteinen suunnitelma on päätetty nyt ottaa käyttöön.
– Kuten meidän johtava ylilääkäri Elina Majapuro on todennut, piti tehdä valistunut arvaus, koska siirrytään tällaiseen vaiheeseen, kertoo JIK kuntayhtymän kliininen ylilääkäri Katja Issakoff-Talala.
Tämä tarkoittaa nyt esimerkiksi sitä, että jos hengitystieinfektiosta kärsivä murtaa ranteensa, hänet hoidetaan Ilmajoella.
Issakoff-Talala sekä osastonhoitaja Pirkko Perämäki vastaavat terveyskeskuksen käytännön toiminnasta. Keskiviikosta eteenpäin ovet ovat olleet Ilmajoella lukossa ja sisälle pääsee ovikelloa soittamalla. Infektiopotilaiden kuten muidenkin potilaiden toivotaan soittavan oman kuntansa terveyskeskukseen ennen saapumistaan, että hoitotarpeen arviointi voidaan tehdä mahdollisimman tarkasti.
– Ovelta ei tokikaan ketään käännytetä, huomauttavat Issakoff-Talala ja Perämäki.
Ovelta potilaat saatetaan suoraan tutkimushuoneeseen, ainoastaan saattajat jäävät odotustilaan. Ilmajoen röntgenissä otetaan vain infektiopotilaiden kuvat ja verikokeet otetaan laboratorion sijaan poliklinikalla.
– Muuten JIK-alueen laboratoriot toimivat normaalisti. Niihinkin toivotaan toki myös ajanvarausta, että pääsee sisään ja ulos nopeasti, muistuttaa Perämäki.
Ajanvaraus onnistuu internetin sähköisessä ajanvarauspalvelussa ja lisäksi perinteisesti puhelimella.
Ilmajoella myös vuodeosasto toimii infektio-osastona ja pientä haastetta toimintaan aiheuttaa käynnissä oleva Ilmajoen sote-keskuksen rakennushanke. Poliklinikalta osastolle kuljetaan kela-taksien kyydillä. Myös opastukseen on pyritty panostamaan rakennustöiden aikana. Vaikka pandemiasuunnitelma on ollut valmiina, sen käyttöönotto on Issakoff-Talalan ja Perämäen mukaan aiheuttanut kuitenkin melko paljon valmistelutöitä. Molemmat toivovat luonnollisesti, ettei ”korona-asemalle” tule isompaa ruuhkaa, mutta henkilöstö on valmistautunut ottamaan potilaita vastaan.
– Hyvällä yhteistyöllä on tätä valmisteltu koko JIK-alueella, kiittelee Issakoff-Talala.
Hän myös muistuttaa, että koronapelossa ei muitakaan vaivoja pidä jäädä kotiin potemaan.
– Jos lääkärin hoitoa tarvitaan, niin soittakaa.
Soittaa voi oman terveysaseman numeroon, vaikka hoitopaikka ei nyt välttämättä olisikaan omassa tutussa paikassa. Poikkeusjärjestelyin on varauduttu toimimaan ainakin toukokuun loppuun saakka, täyttä varmuutta aikataulusta ei ole. JIK-alueella päivystys toimii nyt poikkeuksellisesti joka päivä sekä Kurikassa että Ilmajoella. Arkisin kello 8-20 ja viikonloppuisin 10-18. JIK ky:n verkkosivuilta löytyy myös ”koronanappi”, josta löytyy ohjeita koronaan liittyen.